Hof stuit grondgrypers | Maroela Media
Die beskermingsbevel is ingevolge die Wet op die Beskerming teen Teistering, Wet 17 van 2011 toegestaan. AfriForum is deur Peter Train, 'n boer in die Howick-omgewing om hulp genader nadat die Msomi-familie herhaaldelik doodsdreigemente teenoor hom en sy vrou gemaak het.
"Dit is 'n groot oorwinning vir Train, maar ook vir boere regoor Suid-Afrika. Die uitspraak skep 'n presedent ingevolge waarvan boere teen onregmatige optrede van grondgrypers beskerm word en waarmee hulle ook hul eiendomsreg kan beskerm," sê Ian Cameron, AfriForum se hoof van gemeenskapsveiligheid.
Veral die doodsdreigemente wat teen die Trains gemaak is, het AfriForum genoop om daadwerklik op te tree.
"Die Msomi's is vantevore gewaarsku om nie met die Trains kontak te hê totdat die grondeis in die hof voorkom nie, maar die familie wou nie saamwerk nie," sê Chris Fourie, AfriForum se gemeenskapskoördineerder in KwaZulu-Natal. "Dit was gevolglik nodig om die eienaar se posisie deur middel van 'n hofbevel te verseker."
Volgens Fourie kan die staat nie die Trains se veiligheid verseker nie, veral omdat die polisie steeds weier om plaasaanvalle te prioritiseer en 'n behoorlike beskermingsplan vir boere in afgeleë gebiede op te stel. Daarom sal AfriForum alles in sy vermoë doen om die regmatige eienaars se regte te beskerm.
AfriForum is weer op 23 Januarie 2014 in die hof waar sake van betreding en kwaadwillige saakbeskadiging teen dieselfde persone ten opsigte van dieselfde plaas aangehoor word.
Dankie AfriForum vir julle bemoeienis met velerlei sake wat menigte nadelig raak omdat die ANC-regering nie daadwerklik optree nie.
Ek is trots daarop dat ek ook maandeliks 'n bydrae tot AfriForum kan maak en wil graag andere, wie nog nie 'n finansiële bydrae maak nie, aanmoedig om dit wel te doen. Die fondse word baie doelmatig aangewend.
Wonder vir hoe lank sal dit nog gekeer kan word?
Uitstekende nuus dat AfriForum die saak opgeneem het, BAIE DANKIE.
Aan die gesin, beveilig julself op elke moontlike wyse.
Welgedaan Afriforum. Ek het onlangs na baie wik en week by julle aangesluit maar weet nou dat ek die regte ding gedoen het. Doet so voort.
Grassie, hoekom moes jy so lank gewik en -weeg het. Jy kon mos lankal sien dat Afriforum uitstekende werk doen en vir ons veg. Nietemin….baie geluk dat jy uiteindelik die lig gesien en aangesluit het!!!